Predkladacia správa

Materiál Návrh  Národného rozvojového plánu (National Development Plan - NDP) predkladá Ministerstvo výstavby a regionálneho rozvoja Slovenskej republiky  na základe uznesenia vlády SR č. 606/2002 z 5. júna 2002. Úloha predložiť Európskej komisii (EK) Národný rozvojový plán vypracovaný príslušnými orgánmi menovanými členským štátom vyplýva z nariadenia Rady 99/1260/ES ustanovujúceho všeobecné ustanovenia o štrukturálnych fondoch a požiadaviek EK, ktoré sú súčasťou rokovania o vstupe do EÚ. 

Vláda SR schválila svojím uznesením  č. 133 zo dňa 13. 2. 2002 rozhodnutie o finálnej podobe Národného plánu regionálneho rozvoja SR a spôsob programovania podľa Rámca podpory spoločenstva (CSF) vrátane štruktúry riadiacich a platobných orgánov. Cieľ 1 sa vzťahuje na regióny, ktoré zodpovedajú úrovni NUTS II  a ktorých HDP na obyvateľa meraný paritou kúpnej sily za posledné tri roky je menší ako 75 % priemeru Spoločenstva. Ide o územie troch regiónov NUTS II oprávnených pre čerpanie pomoci v rámci Cieľa 1: Západné Slovensko (Trnavský, Trenčiansky a Nitriansky kraj), Stredné Slovensko (Žilinský a Banskobystrický kraj) a Východné Slovensko (Prešovský a Košický kraj).

Vypracovanie  Národného rozvojového plánu je súčasťou prípravy Slovenskej republiky na vstup do Európskej únie a je jednou zo základných podmienok pre získanie finančných prostriedkov zo štrukturálnych fondov a Kohézneho fondu. V priebehu rokov 1999 – 2001 bol vypracovaný a schválený celý rad programových dokumentov (Integrovaný plán regionálneho a sociálneho rozvoja SR, Národný plán regionálneho rozvoja SR, regionálne a sektorové operačné programy a ďalšie). Tieto dokumenty tvoria rámec najmä na čerpanie prostriedkov z predvstupových fondov PHARE, ISPA a SAPARD, ktoré majú odlišné pravidlá čerpania a implementácie ako štrukturálne fondy a Kohézny fond. Z toho dôvodu  bolo potrebné vypracovať nový súbor programových dokumentov, ktoré sú zastrešené Národným rozvojovým plánom. Obsah a štruktúra tohto dokumentu podľa nariadenia Rady 99/1260/ES pozostáva z  analýzy situácie vypracovanej predkladajúcou krajinou (Slovenskou republikou) podľa Cieľa 1 a z prioritných  potrieb na dosiahnutie týchto cieľov vrátane stratégie, plánovaných  prioritných aktivít, ich špecifických  cieľov a s tým súvisiacich finančných zdrojov.

	Z požiadaviek kladených na Národný rozvojový plán rámcovým nariadením Rady 99/1260/ES vyplýva, že jeho vypracovanie musí vychádzať už z existujúcich analytických  a strategických materiálov. Na národnej úrovni týmito základnými programovými dokumentmi sú Integrovaný plán regionálneho a sociálneho rozvoja SR a  Národný plán regionálneho rozvoja SR.

	Národný rozvojový plán poskytuje komplexný pohľad na súčasný stav regiónov Slovenskej republiky podporovaných podľa Cieľa 1, ich potreby ako aj  bariéry ich rozvoja a tiež možnosti prekonania týchto bariér prostredníctvom rozvojových priorít a stratégií s eminentným dôrazom na riešenie problémov v oblasti zamestnanosti.  

Po obsahovej stránke Národný rozvojový plán tvorí popis súčasnej situácie, SWOT analýza, stratégiu a priority, predbežné hodnotenie, finančný rámec, partnerstvo, vykonávacie ustanovenie,  obsah operačných programov. Materiál ďalej obsahuje 3 sektorové operačné programy – SOP Priemysel a služby, SOP Ľudské zdroje,  SOP Poľnohospodárstvo a rozvoj vidieka a  operačný program - OP Základná infraštruktúra. 

	Predkladaný materiál má finančný, ekonomický, environmentálny vplyv a vplyv na zamestnanosť. Doložka finančných, ekonomických, environmentálnych vplyvov a vplyvov na zamestnanosť je súčasťou tohto materiálu. 

V súvislosti s uzavretím negociačnej kapitoly 29 – Finančné a rozpočtové ustanovenia ako i potrebou aktualizácie Finančných rámcov pre prípravu programových dokumentov pre využívanie prostriedkov pre štrukturálne fondy a Kohézneho fondu, Ministerstvo financií SR vypracovalo materiál „Finančné rámce pre využívanie prostriedkov zo štrukturálnych fondov a Kohézneho fondu na skrátené programovacie obdobie 2004 až 2006“, ktorý zohľadňuje výsledky uzavretia tejto kapitoly  ako i ukončenie  prístupových rokovaní uskutočnených v dňoch 12. – 13. 12 2002 v Kodani. Uvedený materiál bol schválený uznesením vlády SR č. 46/2003. 

Odhad finančných dopadov  na štátny rozpočet Slovenskej republiky pri realizácii Národného rozvojového plánu  na obdobie rokov 2004 – 2006 je podrobne rozpracovaný vo finančných tabuľkách pre Národný rozvojový plán podľa priorít a rokov ako i v doložke finančných, ekonomických, environmentálnych vplyvov a vplyvov na zamestnanosť. 

Dňa 20. januára 2003 bol Návrh Národného rozvojového plánu predmetom rokovania Rady vlády SR pre regionálnu politiku s nasledovným výsledkom: Rada vlády SR pre regionálnu politiku prerokovala materiál Návrh Národného rozvojového plánu a odporučila ministrovi výstavby a regionálneho rozvoja SR v prípade obdržania zásadných pripomienok od Európskej komisie, prerokovať tieto na zasadnutí Rady vlády SR pre regionálnu politiku a až potom predložiť návrh Národného rozvojového plánu na rokovanie vlády SR. V prípade obdržania pripomienok od Európskej komisie, ktoré nie sú zásadného charakteru a sú riešiteľné predkladateľom aj bez ich prerokovania na zasadnutí Rady vlády SR pre regionálnu politiku, Rada odporučila predložiť návrh Národného rozvojového plánu na zasadnutie vlády SR na schválenie.

	Dňa 23. januára 2003 boli na MVRR SR doručené neoficiálne pripomienky z Európskej komisie ku skrátenej verzii návrhu NRP, ktorá bola zaslaná 15. novembra 2002  Európskej komisii. Pripomienky boli do návrhu NRP zapracované, čo vyplynulo aj z rokovania Rady vlády SR pre regionálnu politiku dňa 20. januára 2003 k Národnému rozvojovému plánu. Veľká časť pripomienok bola už neaktuálna, nakoľko od 15. novembra  2002 práce na Národnom rozvojovom pláne značne pokročili.

Dňa 27. januára 2003 sa na MVRR SR uskutočnilo zasadnutie riadiacich orgánov pre operačné programy, na ktorom sa prerokovávali pripomienky Európskej komisie k NRP a navrhol sa spoločný postup pri ich zapracovávaní do jednotlivých dokumentov. 

MVRR SR vypracovalo materiál „Informácia o priebehu a stave prác na Národnom rozvojovom pláne“, ktorý vláda SR prerokovala a vzala na vedomie dňa 29. januára 2003. Obsahom tejto informácie bol aj návrh ďalšieho postupu prác na Národnom rozvojovom pláne.

V dňoch 10. – 12. februára 2003 sa uskutočnili rokovania zástupcov Európskej komisie so zástupcami jednotlivých riadiacich orgánov. Predmetom rokovaní boli pripomienky Európskej komisie k Návrhu Národného rozvojového plánu. 

V súvislosti s pripomienkami Európskej komisie, po vzájomnej dohode ministra dopravy, pôšt a telekomunikácií SR, ministra životného prostredia SR a ministra výstavby a regionálneho rozvoja SR sa znížil počet operačných programov. Sektorový operačný program Životné prostredie sa zlúčil so Sektorovým operačným programom Doprava a Regionálnym operačným programom Slovenská republika do Operačného programu Základná infraštruktúra. 

V nadväznosti na operačné programy budú vypracované programové doplnky obsahujúce podrobné informácie o  každom z navrhnutých opatrení. 
 
  	Návrh Národného rozvojového plánu pred zapracovaním pripomienok z Európskej komisie prešiel pripomienkovým konaním, v ktorom  bolo oslovených 29 subjektov.